b'\n_START_ARTICLE_\nCojzova ko\xc4\x8da na Kokrskem sedlu\n_START_PARAGRAPH_\nCojzova ko\xc4\x8da na Kokrskem sedlu (1793 m) je planinska postojanka, ki stoji na Kokrskem sedlu (v\xc4\x8dasih Velika vrata). Sedlo na jugu omejuje ostenje Kal\xc5\xa1ke gore, proti severu pa pobo\xc4\x8dja Grintovca in Jezerske Ko\xc4\x8dne. Proti vzhodu se zlo\xc5\xbeno spu\xc5\xa1\xc4\x8da v dno Kamni\xc5\xa1ke Bistrice, na zahodu pa mimo kmetije Suhadolnik v dolino Kokre. Imenovana je po bratih Karlu Zoisu (1756-1799), botaniku, in \xc5\xbdigi Zoisu (1747-1819), naravoslovcu in mentorju slovenskih pisateljev._NEWLINE_Prvotno ko\xc4\x8do je leta 1897 zgradila sekcija Kranjskega nem\xc5\xa1kega in avstrijskega planinskega dru\xc5\xa1tva. Ko\xc4\x8da je bila iz macesnovega lesa, 10 m dolga, 7 m \xc5\xa1iroka, imela je 2 kleti, 2 sobi, 2 spalnici, na podstre\xc5\xa1ju pa \xc5\xa1e spalnico, sobo za vodnike in za oskrbnika._NEWLINE_Po prvi svetovni vojni je ko\xc4\x8da pre\xc5\xa1la v slovenske roke (SPD). g. Fran Lapajne je zapisal: "Ko\xc4\x8da je zelo primerno urejena: poleg kuhinje je prostorna soba za turiste, mo\xc5\xa1ka in \xc5\xbeenska spalnica imata vsaka po 5 postelj, v podstre\xc5\xa1ju je za pribli\xc5\xbeno 24 oseb skupno le\xc5\xbei\xc5\xa1\xc4\x8de. Po vojnem prevratu so ko\xc4\x8do neznani zlikovci oplenili in grdo podrapali. Treba je bilo dokaj \xc4\x8dasa in izdatnih denarnih sredstev, da se je spravila v dobro stanje."_NEWLINE_Po 2. svetovni vojni jo je prevzelo v upravlje PD Kamnik. Ko je ko\xc4\x8da postala premajhna in neustrezna za tedanji \xc4\x8das, so jo leta 1966 obnovili in pove\xc4\x8dali. Leta 1967 so iz Konca v Kamni\xc5\xa1ki Bistrici napeljali tudi tovorno \xc5\xbei\xc4\x8dnico. Leta 1986 je bila napeljana voda od 900m oddaljenega izvira. Istega leta so za\xc4\x8deli h ko\xc4\x8di graditi nov velik prizidek. Obnova je bila kon\xc4\x8dana leta 1988 in odprta ob 95-letnici ustanovitve Kamni\xc5\xa1ke podru\xc5\xbenice SPD, 18. septembra 1988._NEWLINE_Ko\xc4\x8da je obi\xc4\x8dajno odprta od za\xc4\x8detka junija do sredine oktobra. V gostinskem delu je 81 sede\xc5\xbeev in to\xc4\x8dilnica ogrevani s pe\xc4\x8djo; v 17 sobah je 105 postelj, na skupnem le\xc5\xbei\xc5\xa1\xc4\x8du pa 30 le\xc5\xbei\xc5\xa1\xc4\x8d; tu je \xc5\xa1e WC, umivalnica z mrzlo vodo, teko\xc4\x8da voda, agregat za elektriko, radijska zveza; ima tudi zimsko sobo z 12 le\xc5\xbei\xc5\xa1\xc4\x8di.'